Leo Ylitalo

Leo Matias Ylitalo (s. 27. lokakuuta 1950  Kuivaniemi) on Göteborgissa asuva suomalainen kirjailija. Hänen esikoisteoksensa Sururisti sai Kaisa Vilhuinen -palkinnon vuonna 2017 ja nosti hänet yhdeksi ruotsinsuomalaisen kirjallisuuden eturivin tekijöistä. Ennen kirjailijan uraa hän on työskennellyt opettajana ja kulttuuritoimittajana.

Ylitalo oli kesätöissä Volvon kuorma-autotehtaalla Göteborgissa vuonna 1970 ja muutti pysyvästi Ruotsiin vuonna 1972. Työskenneltyään pari vuotta Tukholmassa hän palasi Göteborgiin, missä hän valmistui vuonna 1982 opettajaksi ja myöhemmin filosofian maisteriksi. Hän työskenteli keskiasteen opettajana Göteborgissa vuosina 1982–2016. Vuosina 2009–2012 hän toimi kulttuurilehti Sheriffin toimituskunnassa laatien muun muassa tunnettujen suomalaisten kirjailijoiden elämäkerta-artikkeleja.

Palkittu esikoisteos Sururisti (Nordbooks, 2016) on Ylitalon synnyinseudulle Pohjois-Pohjanmaalle sijoittuva avainromaani, jonka keskiössä ovat Matias-pojan kasvukivut lestadiolaisuuden leimaamassa kyläyhteisössä. Romaaneissa Banaanitalo (Nordbooks, 2017), Kuningattaren kellonsoittaja (Atrain & Nord, 2019) ja Hyvästi häpeä (Atrain & Nord 2021) Ylitalo kuvaa ruotsinsuomalaisten siirtolaisten vaiheita Tukholman seudulla ja Länsi-Ruotsissa eri vuosikymmeninä. Romaanien aiheet ovat sangen traagisia, mutta kritiikissä on kiinnitetty huomiota kerrontaa keventävään huumoriin ja rohkeisiin eroottisiin kuvauksiin. Ylitalo on ilmoittanut kaunokirjallisiksi esikuvikseen suuret venäläiset klassikot.

Lähteet 

Suomalaiset kirjailijat
Ruotsinsuomalaiset henkilöt
Vuonna 1950 syntyneet
Elävät henkilöt